L'Ajuntament de Gandia agilitza la petició de cita prèvia per sol·licitar el certificat electrònic
06 maig 2020

## L'Ajuntament de Gandia agilitza la petició de cita prèvia per sol·licitar el certificat electrònic06 maig 2020Última actualització: 14 juliol 2025

![](../gestion/img/_AO_3696-copia.jpg)  
  

L'Ajuntament de Gandia, amb la intenció de facilitar la gestió de cita prèvia per a la generació del certificat digital de l'Agència de Tecnologia i Certificació Electrònica de la Generalitat, posarà a disposició dels interessats un enllaç al web municipal des del qual es podrà obtenir una cita automàticament, sense necessitat de l'enviament previ d'un correu electrònic: [https://apps.gandia.org/citaprevia/](https://apps.gandia.org/citaprevia/)

Una vegada dins de l'aplicació, l'interessat podrà decidir el dia i l'hora en què acudirà a l'oficina d'Informació i Registre de l'Ajuntament completant un registre on haurà d'introduir nom i cognoms, correu electrònic i un telèfon de contacte.

No obstant això, a causa de la gran demanda rebuda aquests darrers dies (més de 1.500 correus electrònics rebuts i al voltant de 1.100 cites concertades) només serà possible seleccionar cites a partir del dia 1 de juny, ja que totes les dates del mes de maig estan completes.

Es recorda, així mateix, que seguint la normativa establerta per l'Agència de Tecnologia i Certificació Electrònica, l'interessat haurà d'acudir presencialment a les oficines de l'Ajuntament. L'única excepció al respecte és la representació mitjançant mandat notarial exprés a aquest efecte, en el qual ha de constar la voluntat de la persona sol·licitant d'obtenir el certificat digital, així com l'autorització d'aquest perquè una altra persona reculla el certificat i accepte les condicions del contracte de certificació en el seu nom.

També és important precisar que només s'expediran certificats a menors d'edat si compleixen la condició de ser majors de catorze anys (edat a partir de la qual és obligatori disposar de DNI). L'expedició per part de l'Agència de Tecnologia i Certificació Electrònica d'un certificat digital per a un menor només garanteix la seua identitat, delegant en l'organisme que accepta el certificat la delimitació de la capacitat d'obrar d'aquest.

Per a possibles incidències amb la generació del certificat, o per informar-se sobre les condicions o requisits d'ell mateix, pot posar-se en contacte amb l'Agència de Tecnologia i Certificació Electrònica accedint a la pàgina web www.accv.es o al telèfon 902 482 481 o 963.985.300.

**Jose Manuel Prieto**, regidor delegat de Coordinació Administrativa ha explicat que durant les primeres setmanes s'han rebut centenars de peticions fins al punt que el mes de maig està complet. "Som previsors i sabem que haurem de seguir donant cites, per això hem posat en marxa aquesta aplicació realitzada pel departament d'Informàtica perquè els ciutadans puguen triar el dia i l'hora que preferisquen per a acudir presencialment a l'Ajuntament i obtenir el certificat electrònic" "Estem del costat dels ciutadans i per això volem que, en funció de la disponibilitat que cadascú tinga, puga triar la cita prèvia".

[Twittear](https://twitter.com/share)